Gregorius episcopus servus servorum Dei dilecto filio nobili viro comiti Nivernensi salutem et apostolicam benedictionem. Pro Dei reverentia ecclesiis in quibus nomen invocatur ipsius nonnulla bona viri devoti et catholici contulerunt, remiserunt debita et magnos indulserunt insuper libertates: propter quod, cum sis, ut credimus, vir catholicus, revereri te decet ecclesias et in suis juribus confovere ac eis existere de proprio liberalem. Significantibus siquidem dilectis filiis abbate et conventu monasterii Corbigniacensis, accepimus quod tu procurationem quandam, quæ gistum vulgariter appellatur, in quibusdam villis eorum tibi vendicare contendis et dicens eam tibi tanquam debitam denegatam, hac occasione homines villarum ipsarum personaliter capi et bona ipsorum occupari fecisti ac detines pro tuæ libito voluntatis, in ipsorum et ejusdem monasterii præjudicium et gravamen, alias eisdem hominibus et præfato monasterio dampna et injurias inferendo. Quia vero te in hiis exerceri cupimus unde commendari debeas apud homines et apud Deum premium obtinere, ac abstinere a noxiis quæ famæ dispendium patiuntur et salutis nobilit... (sic) quatenus pro Deo et nostra reverentia, necnon salute tua a bonis predicti monasterii occulos cupiditatis avertens illud occasione prædicta indebite non molestes, liberes dictos homines et bona restituas earumdem ac de dampnis et injuriis eis satisfactionem exhibeas competentem, habeasque monasterium ipsum cum personis et bonis ipsius divinæ pietatis obtentu taliter commendatum, manutenendo illud in suis juribus et in libertatibus confovendo quod divinam et apostolicam gratiam exinde consequi merearis; alioquin quia contra Deum et justitiam ac salutem tuam tibi deferre nolumus nec debemus, venerabili fratri nostro..... (sic) episcopo et dilectis filiis decano et Hugoni de Torciaco, canonico Eduensi, per litteras nostras injungimus ut ipsi, vocatis qui fuerint evocandi et auditis hinc inde propositis, quod justum fuerit, appellatione remota, decernant et faciant quod decreverint per censuram ecclesiasticam firmiter observari. Datum Perusii VI idus novembris, pontificatus nostri anno tertio.